Rozhodnutie Komisie
z 11. decembra 1997,
ktorým sa ruší rozhodnutie Komisie 97/613/ES a ukladajú sa osobitné podmienky na dovoz pistácií a určitých výrobkov z pistácií pochádzajúcich alebo odoslaných z Iránu
(Text s významom pre EHP)
(97/830/ES)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu Rady 93/43/EHS zo 14. júna 1993 o hygienickej nezávadnosti potravín [1], a najmä jej článok 10 ods. 1,
keďže rozhodnutie Komisie 97/613/ES z 8. septembra 1997 o dočasnom pozastavení dovozov pistácií a určitých výrobkov z pistácií pochádzajúcich alebo odoslaných z Iránu [2] je uplatniteľné do 15. decembra 1997 a malo by sa zrušiť;
keďže o pistáciách pochádzajúcich alebo odoslaných z Iránu, sa v mnohých prípadoch zistilo, že sú znečistené nadmerným množstvom aflatoxínu B1;
keďže Vedecký výbor pre potraviny poukázal na to, že aflatoxín B1, dokonca aj v extrémne nízkych dávkach, spôsobuje rakovinu pečene a okrem toho je genotoxický;
keďže to predstavuje závažné ohrozenie zdravia verejnosti v spoločenstve a keďže je absolútne nevyhnutné prijať ochranné opatrenia na úrovni spoločenstva;
keďže boli preskúmané hygienické podmienky v Iráne a zistilo sa, že je potrebné zvýšenie úrovne hygienických postupov a sledovateľnosti pistácií; keďže vyslaná skupina nedokázala skontrolovať všetky etapy zaobchádzania s pistáciami pred vývozom; keďže boli prijaté záväzky iránskych orgánov najmä v súvislosti so skvalitnením postupov v produkcii, zaobchádzaní, triedení, spracovaní, balení a preprave; keďže je preto vhodné, aby pistácie alebo výrobky z pistácií pochádzajúce alebo zaslané z Iránu, podliehali osobitným podmienkam, aby bola stanovená vysoká úroveň ochrany zdravia verejnosti;
keďže, pistácie a výrobky z pistácií pochádzajúce alebo zaslané z Iránu, sa môžu dovážať, za predpokladu, že sa uplatňujú tieto osobitné podmienky;
keďže je potrebné, aby sa pri výrobe, triedení, zaobchádzaní, spracovaní, balení a preprave pistácií a výrobkov z pistácií dodržiavali správne hygienické postupy; keďže je potrebné stanoviť množstvo aflatoxínu B1 a celkového obsah aflatoxínu vo vzorkách odobratých zo zásielky bezprostredne pred opustením Iránu;
keďže je potrebné, aby iránske orgány poskytli listinný dôkaz, ktorý má sprevádzať každú zásielku pistácií pochádzajúcich alebo zaslaných z Iránu, týkajúci sa podmienok výroby, triedenia, zaobchádzania, spracovania, balenia a prepravy a výsledkov laboratórnej analýzy zásielky na množstvo aflatoxínu B1 a celkový obsah aflatoxínu;
keďže je potrebné podrobiť analýzam dávky pistácií pochádzajúce alebo zaslané zo všetkých tretích krajín s cieľom stanoviť hladiny znečistenia pistácií zo všetkých zdrojov aflatoxínom B1 a celkovým obsahom aflatoxínu, keďže na tento účel musia dokončiť koordinované programy úradnej kontroly;
keďže konzultácie s členskými štátmi sa uskutočnili 29. októbra 1997 a 10. novembra 1997,
PRIJALA TOTO ROZHODNUTIE:
Článok 1
Toto rozhodnutie ruší rozhodnutie 97/613/ES z 8. septembra 1997 o dočasnom pozastavení dovozov pistácií a výrobkov z pistácií pochádzajúcich alebo zasielaných z Iránu.
Článok 2
1. Členské štáty môžu dovážať:
- pistácie patriace pod položku KN 08025000,
- pražené pistácie patriace pod položky KN 20081913 a 20081913;
ktoré pochádzajú alebo boli zaslané z Iránu iba vtedy, ak zásielku sprevádzajú výsledky úradného odberu vzoriek a rozboru a potvrdenie o zdravotnej nezávadnosti v prílohe I, vyplnené, podpísané a overené zástupcom iránskeho ministerstva zdravotníctva.
2. Pistácie a výrobky z pistácií, ktoré pochádzajú alebo boli zaslané z Iránu, sa môžu dovážať do spoločenstva iba cez jedno z miest vstupu uvedené v prílohe II.
3. Každá zásielka bude označená položkou, ktorá zodpovedá položke na výsledkoch odberu vzoriek z úradného odberu vzoriek a rozboru a potvrdení o zdravotnej nezávadnosti uvedenom v odseku 1.
4. Príslušné orgány v každom členskom štáte zabezpečia, aby sa dovážané pistácie, ktoré pochádzajú alebo boli zaslané z Iránu, podrobovali kontrolám dokladov s cieľom zabezpečiť, že bude dodržaná požiadavka na potvrdenie o zdravotnej nezávadnosti a výsledky odberu vzoriek.
5. Príslušné orgány musia zabezpečiť, aby sa každá zásielka pred uvedením na trh z miesta vstupu v spoločenstve podrobila systematickému odberu vzoriek a rozboru na aflatoxín B1 a celkový obsah aflatoxínu. Príslušný orgán musí o výsledkoch týchto analýz informovať Komisiu.
Článok 3
Toto rozhodnutie sa musí preskúmať do 31. októbra 1998 s cieľom posúdiť, či osobitné podmienky uvedené v článku 2 poskytujú dostatočnú úroveň ochrany zdravia verejnosti v spoločenstve. Preskúmanie tiež umožní posúdiť, či pretrváva potreba osobitných podmienok.
Článok 4
Členské štáty prijmú opatrenia potrebné na dosiahnutie súladu s týmto rozhodnutím. Budú o tom informovať Komisiu.
Článok 5
Toto rozhodnutie je adresované členským štátom.
V Bruseli 11. decembra 1997